Врз основа на член 25 од Статутот на ООУ “Даме Груев” с.Ерџелија, бр.01-428/3 од 19.12.2019г., училишниот одбор по реализираниот состанок на наставнички совет, на одржаната седница на ден 17.09.2020г. донесе

**КУЌЕН РЕД НА УЧИЛИШТЕТО**

**во услови на пандемија**

**I Општи одредби**

**Член 1**

Со овој куќен ред се уредува внатрешното работење на ООУ “Даме Груев” с.Ерџелија во услови на пандемија, а во текстот што следи името на училиштето ќе биде наведено со зборот “училиштето.”

**Член 2**

Овој куќен ред се однесува на сите лица кои по било која основа претстојуваат во училиштето (училишната зграда, училишниот двор, училишните кабинети и работилници.

**Член 3**

Со одредбите на овој куќен ред одделенските раководители се должни да ги известат учениците и нивните родители, а директорот на училиштето треба да ги извести наставничкиот совет и останатите вработени во училиштето. Примерок од куќниот ред ќе биде истакнат на влезот од училиштето.

**II Престој во училиштето**

**Член 4**

Учениците, наставниците и останатите вработени може да престојуваат во училиштето додека трае наставата и останатите воспитно-образовни процеси, односно додека трае работното време на вработените. Надвор од работното време за престој во училиштето одобрение треба да даде директорот.

**Член 5**

Во просториите на училиштето не е дозволено:

* Попречување на воспитно-образовниот процес;
* Внесување на оружје, средства кои може да предизвикаат пожар или експлозија и сите средства кои може да го загрозат животот на учениците и сите вработени во училиштето;
* Внесување и конзумирање на психотропни супстанци (цигари, алкохол и наркотични средства) во училишните простории, училишниот двор и сите места каде што се реализира воспитно-образовниот процес;
* Промоција и продажба на сите производи и услуги кои не се поврзани со воспитно-образовниот процес;
* Меѓусебни навреди и насилно однесување;
* Уништување на училишниот инвентар во и надвор од училиштето;
* Чкртање по училишните ѕидови или друг училишен инвентар;
* Внесување на печатен материјал со непристојна или компромитирачка содржина;
* Учество и реализација во воспитно-образовниот процес под дејство на алкохол или психотропни супстанци;
* Пушење во училишните простории;
* Користење мобилни телефони и друга информатичко-комуникациска опрема за време на наставата, освен ако не дозволи наставникот и истите се користат во функција на наставни, односно нагледни средства;
* Фрлање отпадоци на недозволени места;

**Член 6**

Должност на наставниците, учениците и сите вработени во училиштето е да се грижат и да не го уништуваат училишниот имот. Доколку некој од училиштето направи штета на училишниот имот, истата треба да ја надомести согласно правилникот за надомест на штета.

**Член 7**

Наставниците, учениците и останатите вработени во училиштето се должни пристојно да се однесуваат во него. Односот помеѓу членовите на училишниот колектив мора да се заснова на меѓусебна почит, толеранција и културна комуникација. Секој облик на насилство и навредување му штетат на угледот на училиштето и на поединецот како член на тој училишен колектив.

**Член 8**

Наставниците и останатите вработени треба да водат посебна сметка за педагошката документација (училишниот дневник, главните книги и останатата документација и евиденција). Истата по завршувањето на работното време треба да биде ставена на соодветно место и заклучена. На учениците треба да им биде забранет контакт со претходно споменатата документација.

**Член 9**

Носењето заштитни маски или прекривки на устата е задолжително за секого што влегува во училиштето.

**Член 10**

Влегувањето на ученици и вработени ќе се одвива по строго утврден и контролиран ред, со помош на ознаки со кои се означува правецот во кој треба да се движат, а притоа да се почитува растојанието од 1.5 метар при чекање на ред пред и внатре во училиштето. Се изготвува распоред на влегување по одделенија во соодветно време.

**Член 11**

Директорот формира редарска служба чијашто цел ќе биде почитување на протоколот за реализација на наставата во услови на пандемија и мерките на заштита, како и одржување на потребното растојание од 1.5 метри меѓу учениците. За секој ден ќе бидат назначени двајца редари надвор и двајца редари внатре во училиштето. Редарите задолжително се присутни во ходникот за време на наставата и одморите.

**Член 12**

На влезот во училиштето, во ходниците, во училниците, во тоалетите ќе бидат поставени едукативно-информативни материјали, насоки за заштита на здравјето, како и средства за дезинфекција на раце.

**Член 13**

Наставниците не се задржуваат во наставничката канцеларија, освен за завршување на кратки подготовки за часот. Распоредот на седење во наставничка канцеларија ќе биде соодветно направен со почитување на правилата за растојание.

**Член 14**

Состаноците меѓу родителите и наставниците се одвива телефонски или преку онлајн апликација којашто ќе ја договорат меѓусебно.

Споделувањето на информации и работните состаноци во училиштето ќе се одржуваат со употреба на видео-конференциска врска.

**Член 15**

Наставата се одржува во училница освен кога временските услови и наставниот предмет дозволуваат реализација на часовите надвор, без групирање на одделенија и со задолжително почитување на растојание. Маските во овој случај може и да се тргнат.

**Член 16**

Училниците се проветруваат редовно, а се чистат пред почетокот на наставата, за време на одморот (доколку учениците се надвор под надзор на наставник) или по завршувањето на училишните активности. Ходниците се чистат за време на часовите или по завршувањето на наставата. Сите предмети и површини кои се изложени на допир од страна на вработените се дезинфицираат на почетокот и на крајот на секоја смена, најмалку два пати дневно. За сето ова се води евиденција на дневна основа.

**Член 17**

Строго забранет е влезот на родители и други лица во училиштето. Доколку родителите имаат потреба од консултации мора претходно да го најават своето доаѓање преку телефонски број оставен на влезот во училиштето или преку одделенските раководители на нивните деца. Родителите може да ги испратат учениците до влезот на училиштето, а носењето маска е задолжително.

**Член 18**

Се забранува внесување на предмети и материјали кои немаат никаква врска со наставата, како од страна на вработените, така и од страна на учениците и другите лица

**III Работно време**

**Член 19**

Вработените во училиштето се должни да доаѓаат и заминуваат во време кое е утврдено од страна на директорот, а согласно распоредот на работно време.

**Член 20**

Во случај на спреченост вработениот да дојде на работното место треба да ја извести училишната управа веднаш или во првата прилика што ќе му се укаже.

**Член 21**

Училиштето ќе работи во периодот од 7-16.30 часот. Наставата започнува во 7.30 за учениците од одделенска настава, а во 12.00h за учениците од предметна настава.

**Член 22**

Помошно-техничкиот персонал доаѓа во 6 часот. Директорот, стручните соработници, административните работници, како и наставниците во прва смена доаѓаат во 7 часот. Наставниците во втора смена, мора да бидат во училиште најдоцна до 11.20. На сите кои ќе влезат во училиште им се мери температура, а доколку се утврди температура поголема од 37.4, вработениот ќе биде упатен на консултација со матичен лекар.

**Член 23**

Наставниците се должни да дојдат навреме во училиште и не смеат да ја напуштат училницата се додека не дојде друг наставник да ги преземе учениците или додека не завршат со настава да ги испрати до излезот на училиштето.

**Член 24**

Вработениот во училиштето работните задачи треба да ги извршува согласно Законот за основно образование и другите подзаконски акти кои произлегуваат од овие закони.

**IV Ученици**

**Член 25**

Ученикот е должен:

* Културно да се однесува за време на престојот во училиште и надвор од него;
* Пристојно да ги поздравува наставниците, директорот, стручните соработници и училишниот помошен персонал во училиштето и надвор од него;
* Во училиште да доаѓа пристојно облечен;
* Да доаѓа навреме во училиште, согласно утврдениот распоред за влегување, да чека на означеното место со почитување на меѓусебно растојание, да носи маска или прекривка на лицето, да ги дезинфицира рацете и обувките, и дисциплинирано (еден по еден) да отиде во својата училница;
* Да се грижи за општата хигиена во целото училиште (ходници, училници, кабинети, тоалети)

**Член 26**

Учениците доаѓаат со заштитни маски или прекривки на устата, а влегуваат по строго утврден распоред по одделенија. Ги пречекува дежурен наставник на секој влез, им мери температура и се грижи секој од нив да ги дезинфицира обувките и рацете пред влегување во училиште. Доколку се утврди температура поголема од 37.4, ученикот ќе биде вратен, односно ќе биде повикан родителот и ученикот ќе биде упатен на матичен лекар.

**Член 27**

Откако учениците ќе влезат се заклучува влезната врата која ќе биде отворена по завршување на часовите, по барање на одделенскиот/предметниот наставник и спроведување на одделението до излезната врата.

**Член 28**

Секој ученик има утврдено место во својата училница. Не е дозволено менување на местото на седење без дозвола и согласност од наставникот.

**Член 29**

Учениците не излегуваат од своите училници освен при користење на тоалетот, што пак е строго контролирано од страна на редарската служба и одделенскиот/предметниот наставник. За време на одморите наставниците се постојано во училница за да ги потсетуваат учениците за носењето маска и одржување дистанца меѓу нив.

**Член 30**

Учениците носат храна од дома. Јадат во училница, а рацете задолжително ги мијат пред и по јадење.

**Член 31**

Доцнењето на учениците во училиште не е дозволено доколку за тоа нема некоја посебна и оправдана причина. Во таква ситуација родителот треба да го најави доцнењето или отсуството на одделенскиот раководител. Ученикот за доцнењето се евидентира во училишниот дневник во делот за отсуство, а одделенскиот раководител го оправдува или не го оправдува отсуството на ученикот зависно од причините кои ќе бидат наведени. Отсуството се оправдува со изјава на родител или медицинска белешка.

**Член 32**

За време на наставата во училницата владее ред и мир, односно прифатлива работна атмосфера. Ученикот кој сака да каже нешто или да праша, тоа го прави со кревање рака и барање дозвола од наставникот. Наставникот своите забелешки во однос на работењето и однесувањето на ученикот ги соопштува на одделенскиот раководител. Доколку проблемите се поголеми се бара помош од стручните соработници.

**Член 33**

Ученикот не смее да го напушти часот или друга организирана настава без одобрение на наставникот и тоа може да го направи во исклучителни случаи, доколку учествува како претставник на училиштето на спортски натпревари, учествува на културни манифестации, учествува на училишни натпревари на знаење итн.

**V Дежурство**

**Член 34**

За време на воспитно-образовниот процес во училиштето се реализира дежурство од страна на наставниците. Распоредот и обврските на дежурниот наставник ги одредува директорот на училиштето. Распоредот за дежурство на наставниците се истакнува на огласна табла.

**Член 35**

Дежурниот наставник:

* Доаѓа 30 минути пред почетокот на наставата и го извршува дежурството до завршувањето на истата;
* За време на одморите се движи низ училиштето и ги предупредува учениците на ред и дисциплина;

**VI Постапување во услови на појава на КОВИД 19**

**Член 36**

Доколку во училиштето се појави заболен од КОВИД 19 или лице кое имало контакт со друго лице заболено од КОВИД 19, истиот се изолира во посебна просторија со потребна заштитна опрема, а одговорно лице назначено од директорот ќе воспостави контакт со Центарот за јавно здравје за понатамошни постапувања.

**Член 37**

Доколку некој од учениците развие симптоми на КОВИД 19 додека е на училиште, одговорното лице назначено од дирекоторот го изолира ученикот во посебна просторија, ги известува родителите на ученикот, кои во најкус можен рок треба да го земат ученикот и да се консултираат со матичен лекар. Доколку се потврди дека ученикот е позитивен, се информира епидемиолошката служба во Центарот за јавно здравје, која понатаму спроведува анкета со вработените и учениците за проценка на ризикот.

**VII Кршење на куќниот ред**

**Член 38**

Постапувањето по одредбите од куќниот ред на училиштето претставува составен дел од работните обврски на вработените во училиштето и учениците.

**Член 39**

Вработените и учениците кои постапуваат спротивно од куќниот ред, одговараат според Статутот на училиштето, општите акти и другите закони на надлежните институции.

**VII Завршни одредби**

**Член 40**

Овој куќен ред стапува на сила од денот на неговото донесување.

**Член 41**

Со стапување на сила на овој куќен ред престанува да важи претходниот правилник за куќен ред на ООУ “Даме Груев” с.Ерџелија, бр. 02-442 од 25.09.2013 година.

Заменик претседател на УО во ООУ “Даме Груев” с.Ерџелија

Димче Христовски

\_\_\_\_\_\_\_\_\_\_\_\_\_\_\_\_\_\_\_\_\_\_